Norsunluurannikko / Norsunluurannikon kansalaisuuden siirtyminen lapselle

Ivory Coast / Attribution of Ivorian nationality by birth or filiation

**Kysymykset**

*1.Miten Norsunluurannikon kansalaisuuslain 9 artiklaa sovelletaan käytännössä (Art. 9. Birth or filiation shall affect the attribution of Ivory Coast nationality only if proved in accordance with Ivory Coast civil law.)?  
2. Siirtyykö kansalaisuus lapselle vanhemmilta automaattisesti, jos vanhemmat ovat avioliitossa, vai täytyykö myös avioliitossa syntyneet lapset rekisteröidä, jotta he saavat Norsunluurannikon kansalaisuuden?*

***Questions***

*1.How is the article 9 (“Birth or filiation shall affect the attribution of Ivory Coast nationality only if proved in accordance with Ivory Coast civil law.”) of the Ivorian nationality law applied in practice?   
2. Is the Ivorian nationality passed on automatically to a child born in wedlock or do children born in wedlock also need to be registered officially in order to acquire Ivorian nationality?*

## Miten Norsunluurannikon kansalaisuuslain 9 artiklaa sovelletaan käytännössä (Art. 9. *Birth or filiation shall affect the attribution of Ivory Coast nationality only if proved in accordance with Ivory Coast civil law.*)?

Norsunluurannikon kansalaisuudesta säädetään kansalaisuuslaissa no. 61-415 (*Code de la nationalité),* joka on astunut voimaan alun perin 14.12.1961. Lakia on sittemmin täydennetty seuraavilla laeilla ja muilla säädöksillä:

* *Loi no. 72-852 du 21 décembre 1972;*
* *Loi no. 2004-662 du 17 décembre 2004;*
* *Décision no. 2005-03/PR du 15 juillet 2005;*
* *Décision no. 2005-09/PR du 29 août 2005*.[[1]](#footnote-1)

Kansalaisuuslain 7 artiklassa (lisätty lakiin lakimuutoksella 21.12.1972) säädetään kansalaisuudesta syntymän perusteella. 7 Artiklan 1 kohdan mukaan Norsunluurannikon kansalaisuuden saavat ulkomailla Norsunluurannikon kansalaiselle (isä tai äiti) avioliitossa syntyneet tai avioliiton ulkopuolella syntyneet mutta virallisesti tunnustetut lapset. 2 kohdan mukaan ulkomailla Norsunluurannikon kansalaisille avioliiton ulkopuolella syntyneet lapset saavat niin ikään Norsunluurannikon kansalaisuuden, mikäli lapsen side norsunluurannikkolaiseen vanhempaan todennetaan lainmukaisin menettelyin. 8 artiklan mukaan edellisen artiklan perusteella Norsunluurannikon kansalaisuuden syntymässään saanut lapsi saa kansalaisuuden myös takautuvasti, vaikka kansalaisuuden saamisen ehdot täyttyisivät vasta syntymän jälkeen. Näin saadulla kansalaisuudella ei kuitenkaan ole takautuvia oikeusvaikutuksia, jotka kumoaisivat ennen kansalaisuuden määrittelyä tehtyjä sopimuksia tai muita oikeustoimia tai kolmansille osapuolille lapsen oletetun (toisen valtion) kansalaisuuden perusteella syntyneitä oikeuksia. Lain 9 artiklassa (lisätty 21.12.1972) todetaan kuitenkin, että syntymän tai alkuperän perusteella saatava kansalaisuus tuottaa kansalaisuuteen liittyviä oikeusvaikutuksia vain, mikäli kansalaisuus todennetaan Norsunluurannikon siviililain mukaisesti.[[2]](#footnote-2)

Norsunluurannikon siviililaki (*Code civil*) perustuu Ranskan siviililakiin. Kansalaisuutta koskevat säädökset oli alun perin kirjattu siviililakiin (II osasto). Siviililain vuonna 2020 voimassa olleessa, yksityis- ja perheoikeutta käsittelevässä versiossa todetaan kuitenkin, että tämä osasto on kumottu ja sen ovat korvanneet siviilisäätyä koskeva erillislaki (*la Loi relative à l’état civil*)sekä erillinen kansalaisuuslaki (*Code de la nationalité*). Edelleen voimassa ovat kuitenkin siviililain ne osat, joissa käsitellään siviilirekisteri- ja muita rekisteröintiviranomaisia (artiklat 4-40) sekä näiden viranomaisten vastuulla olevia eri todistus- ja lupakategorioita (syntymää koskevat artiklat 41-52).[[3]](#footnote-3) Viimeisin siviilisäätyä koskevan lain päivitys (*Loi no. 2018-862 du 19 novembre 2018 relative à l’état civil)* on astunut voimaan 19.11.2018 (ks. kohta 2 tässä vastauksessa).[[4]](#footnote-4)

**Norsunluurannikon syntymärekisteriongelmista ja kansalaisuudettomuudesta**

Kuten edellä todetaan, Norsunluurannikon kansalaisuuden muodostuminen syntymän perusteella vaatii sukulaisuuden todentamista vähintään yhteen norsunluurannikkolaiseen vanhempaan. Norsunluurannikon kansalaisuuslaki määrää, että henkilöllä tulee olla virallinen syntymätodistus, jotta hän voi saada Norsunluurannikon kansalaisuuden millä tahansa tavalla (ilmoituksella, avioliiton, adoption tai kansalaistamisen kautta). Henkilöllä tulee olla kansalaisuustodistus (engl. *certificate of nationality*) voidakseen todistaa kansalaisuutensa. Käytännössä kansallisella henkilökortilla on kuitenkin merkittävämpi rooli ihmisten arjessa, ja norsunluurannikkolaisilla tuleekin olla aina mukanaan henkilökortti henkilöllisyytensä todistamista varten. Kansallisen henkilökortin saaminen edellyttää kuitenkin sekä kansalaisuus- että syntymätodistuksen esittämistä henkilökorttihakemuksen yhteydessä.[[5]](#footnote-5)

Norsunluurannikolla on merkittävä siirtolaispopulaatio: joidenkin arvioiden mukaan 25–40 % Norsunluurannikon väestöstä muodostuu muista Afrikan maista tulleista siirtolaisista. Eniten siirtolaisia on muuttanut Burkina Fasosta; muita merkittäviä siirtolaisryhmiä ovat Malista, Ghanasta, Guineasta, Nigeriasta, Beninistä, Liberiasta, Senegalista ja Mauritaniasta muuttaneet.[[6]](#footnote-6) Syntymän rekisteröinti on edellytys Norsunluurannikon kansalaisuuden saamiselle, mutta monet siirtolaisvanhemmat eivät rekisteröi Norsunluurannikolla lastensa syntymiä, ja lapset ovat vaarassa jäädä kansalaisuudettomiksi. YK:n pakolaisjärjestö UNHCR:n arvion mukaan maassa on 519 000 sellaista lasta, jotka on joko hylätty tai heidän vanhempansa eivät ole tiedossa, eivätkä he pysty todistamaan kansalaisuuttaan vanhempiensa henkilötietojen perusteella. Kansalaisuudettomaksi jäävät henkilöt joutuvat monenlaisen yhteiskunnallisten ja sosiaalisten ongelmien kohteeksi. Ilman kansalaisuutta lapset eivät voi osallistua lukio-opetukseen, ja kansalaisuudettomat aikuiset eivät voi ilman henkilöllisyystodistusta avata pankkitiliä, matkustaa ulkomaille, äänestää tai harjoittaa muita poliittisia oikeuksiaan. Lisäksi heillä on ongelmia terveyspalveluiden, siviilihäiden järjestämisen sekä perintöoikeuksien kanssa.[[7]](#footnote-7) UNHCR on esittänyt huolensa kaikkiaan 954 351 kansalaisuudettomasta tai kansalaisuudettomaksi päätymisen vaarassa olevasta henkilöstä.[[8]](#footnote-8)

Vaikka Norsunluurannikon syntymärekisteröintikäytäntö on varsin eksplisiittinen, sen käytännön soveltamisessa on suurta alueellista ja viranomaiskohtaista vaihtelua. Näiden käytännön ongelmien vuoksi 2010-luvun alkupuolella vain n. 65 % alle 5-vuotiaiden lasten syntymistä oli rekisteröity virallisesti ja alle 18-vuotiaista n. 76 %. Huomionarviosta on myös, että 2000-luvun alussa alkaneen poliittisen kriisin ja sitä seuranneen sisällissodan (2002-2007) aikana monet norsunluurannikkolaiset kadottivat syntymätodistuksensa tai syntymästä todistavan *jugement supplétif -*todistuksen (ks. seuraava kappale), ja samalla todisteet heidän syntymästään katosivat myös rekisteriviranomaisilta, kun paikallisia siviilirekisteritoimistoja tuhoutui sisällissodan keskellä. Tällaisissa tapauksissa on olemassa menettelytapoja, jotka edellyttävät syntymätodistuksensa kadottanutta henkilöä mm. todistamaan, että syntymää koskevat tiedot ovat kadonneet myös paikallisesta rekisteristä, minkä jälkeen hakijan tulee käydä läpi monivaiheinen, kallis, aikaa vievä ja vaivalloinen oikeus- ja uudelleen rekisteröintiprosessi.[[9]](#footnote-9)

UNHCR:n joulukuussa 2016 julkaiseman tutkimuksen mukaan siviilisäätyä koskeva laki ei edellytä lapsen syntymästä ilmoittavan henkilön (vanhemmat tai muu syntymän todistaja) esittävän omaa henkilöllisyystodistustaan lapsen syntymän rekisteröintivaiheessa, ja myös suulliset todistukset voidaan huomioida todisteena lapsen taustasta. On kuitenkin raportoitu tapauksia, joissa siviilirekisteriviranomaiset ovat vaatineet syntymästä ilmoittavalta henkilöltä virallista henkilöllisyystodistusta ja sen puuttuessa kieltäytyneet rekisteröimästä lapsen syntymää. Saman selvityksen mukaan henkilöt, joiden syntymää ei ole rekisteröity lakisääteisen ajan puitteissa (kolme kuukautta syntymästä), eivät voi tämän jälkeen rekisteröidä syntymätietojaan paikalliseen siviilirekisteriin. Tämän sijaan heidän tulee hakea paikalliselta tuomioistuimelta syntymästä todistavaa *jugement supplétif -*todistusta (ns. myöhäinen todistus syntymästä), jonka esittämällä he voivat hakea syntymän rekisteröimistä paikalliseen siviilirekisteriin. Tuomioistuinmenettely on kalliimpi kuin lakisääteinen syntymän ilmoittamisprosessi, joka on lain mukaan käytännössä ilmainen. Norsunluurannikon oikeusministeriö on pyrkinyt säätelemään tuomioistuinpäätösten hintoja erityisesti alle 15-vuotiaiden *jugement supplétif -*todistusten osalta, mutta käytännössä paikalliset tuomioistuimet voivat määritellä oikeuspäätöksen hinnan mielivaltaisesti, varsinkin yli 15-vuotiaiden hakijoiden kohdalla, koska tätä vanhempia hakijoita koskevaa hinnastoa ei ole säädelty viranomaistoimin. Myös löytölapsia koskee sama syntymäilmoitusmenettely.[[10]](#footnote-10)

## Siirtyykö kansalaisuus lapselle vanhemmilta automaattisesti, jos vanhemmat ovat avioliitossa, vai täytyykö myös avioliitossa syntyneet lapset rekisteröidä, jotta he saavat Norsunluurannikon kansalaisuuden?

Norsunluurannikon kansalaisuuden määräytymisen muodollisuuksista säädetään lähtökohtaisesti siviililaissa. Kuten edellä on mainittu, joitain siviililain osia on kumottu sittemmin ja korvattu erillisellä siviilisäätyä koskevalla lailla (*Loi relative à l’état civil*)*.* Alkuperäinen siviilisäätyä koskeva laki (*Loi no. 64-374)* on peräisin vuodelta 1964; sen jälkeen lakia on muutettu ja täydennetty vuosina 1983 (*Loi no. 83-799),* vuonna 1999 *(Loi no. 99-691)[[11]](#footnote-11)* ja viimeisen kerran vuonna 2018 (*Loi no. 2018-862)[[12]](#footnote-12).*

Lain 5 luvussa määritellään jokaiseen siviilirekisterin todistus- ja lupakategoriaan liittyvistä muodollisuuksista ja ehdoista. 1 jaksossa säädetään syntymätodistuksista ja syntymien rekisteröintimuodollisuuksista. 41 artiklan mukaan lapsen syntymä tulee saattaa viranomaisten tietoon kolmen kuukauden kuluessa syntymästä. Jos lapsen syntymästä ei ilmoiteta siviilirekisteriviranomaisille lakisääteisen ajan puitteissa, viranomainen voi tehdä sitä koskevan rekisterimerkinnän vain ensimmäisen asteen tuomioistuimen oikeuspäätöksen perusteella (*jugement supplétif -*todistus, ks. kohta 1 tässä vastauksessa). 42 artiklan mukaan syntymätodistuksesta tulee ilmetä lapsen syntymävuosi, -kuukausi, -kellonaika, -paikka, sukupuoli, etunimet sekä sukunimi. Syntymätodistukseen merkitään myös kyseisen asiakirjan diaarinumero sekä seuraavat vanhempia koskevat tiedot: vanhempien etu- ja sukunimet, syntymäajat ja -paikat, kansalaisuudet, ammatit sekä kotiosoite. Mikäli lapsen syntymäilmoituksen on tehnyt joku muu kuin lapsen vanhempi/vanhemmat, todistukseen merkitään ilmoittajan vastaavat tiedot. Mikäli lapsen vanhempien henkilöllisyys ei ole rekisterinpitäjän tiedossa, asiasta ei tehdä lainkaan mainintaa syntymätodistukseen. 43 artiklan mukaan syntymäilmoituksen voi tehdä lapsen isä tai äiti, sukulaiset ylenevässä polvessa tai muut lähisukulaiset, synnytyksessä läsnä ollut henkilö tai synnytyksen tapahduttua kodin ulkopuolella, henkilö, jonka luona synnytys on tapahtunut. Syntymän ilmoittajan tulee toimittaa rekisterinpitäjälle lapsen syntymästä todistava lääkärintodistus tai vastaava asiakirja (esim. ”synnytyskortti”, ransk. *le carnet d’accouchement*)tai syntymätietojen keräämisestä vastaavan, alemman tason rekisteriviranomaisen myöntämä todistus (*l’attestation délivrée par l’agent de collecte*[[13]](#footnote-13)). Mikäli lapsen syntymästä ilmoittavilla henkilöillä ei ole esittää syntymästä todistavia asiakirjoja (ks. edellä), asianomainen siviilirekisteriviranomainen ilmoittaa asiasta syyttäjänvirastolle, joka etenee asiassa siviililain 13 artiklassa määriteltyjen määräysten mukaisesti. Tällöin tuomioistuin tekee päätöksen lapsen syntymätodistuksesta, minkä jälkeen toimivaltainen siviilirekisteriviranomainen laatii syntymätodistuksen em. päätöksen perusteella. Maininta tuomioistuimen päätöksestä merkitään varsinaiseen syntymätodistusasiakirjaan ns. reunahuomautuksena.[[14]](#footnote-14)

Syntymätodistuksia koskevan 45 artiklan mukaan Norsunluurannikon sairaaloissa, synnytyslaitoksilla, yksityisillä ja julkisilla terveysasemilla sekä kylätasolla tulee olla erityinen syntymärekisteri, johon rekisteröidään kyseisessä yksikössä (tai toimialueella) tapahtuvat synnytykset päivämäärän mukaan. Kunkin tämän tason rekisterinpitäjän vastuualueella tapahtuvat synnytykset tulee kirjata em. rekisteriin välittömästi synnytyksen jälkeen. Tämän tason virallinen rekisterinpitäjä on *agent de collecte,* jonka vastuulla on esittää rekisteriin merkityt tapahtumat oman alueensa ylemmän tason siviilirekisterivirkamiehen (*l’officier ou l’agent d’état civil)* tai muiden hallinto- tai oikeusviranomaisten pyynnöstä.[[15]](#footnote-15)

## Lähteet

Adjami, Mirna / UNHCR (United Nations High Commissioner for Refugees) 12/2016. *Statelessness and Nationality in Côte d’Ivoire. A Study for UNHCR.* <https://www.refworld.org/pdfid/58594d114.pdf> (käyty 17.3.2022).

Citizenship Rights in Africa 19.11.2018. *Cote d’Ivoire: Loi no. 2018-862 du 19 novembre 2018 relative à l’état civil.* <https://citizenshiprightsafrica.org/cote-divoire-loi-n-2018-862-relative-a-letat-civil/?lang=fr> (käyty 14.3.2022).

MRG (Minority Rights Group) 1/2018. *Côte d’Ivoire.* <https://minorityrights.org/country/cote-divoire/> (käyty 17.3.2022).

République de Côte d’Ivoire 14.12.1961/21.12.1972/17.12.2004/15.7.2005/29.8.2005. *Code de la nationalité.* Saatavilla: Refworld-tietokannassa <https://www.refworld.org/pdfid/4e5cf1f52.pdf> (käyty 14.3.2022).

République de Côte d’Ivoire / CNDH (Comisión Nacional de los Derechos Humanos) 2020. *Code civil I. Droit des Personnes et de la Famille.* <https://cndh.ci/wp-content/uploads/2015/10/CODE_CIVIL-1-2020.pdf> (käyty 15.3.2022).

UNHCR (United Nations High Commissioner for Refugees) 10/2021. *FACTSHEET. Côte d’Ivoire.* <https://data2.unhcr.org/en/documents/details/89673> (käyty 17.3.2022).

UNICEF 2017. *Côte d’Ivoire.* <https://data.unicef.org/crvs/cote-divoire/> (käyty 15.3.2022).

USDOS (United States Department of State) 30.3.2021. *Cote d’Ivoire 2020 Human Rights Report.* <https://www.state.gov/wp-content/uploads/2021/10/COTE-DIVOIRE-2020-HUMAN-RIGHTS-REPORT.pdf> (käyty 17.3.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. République de Côte d’Ivoire 14.12.1961/29.8.2005. [↑](#footnote-ref-1)
2. République de Côte d’Ivoire 14.12.1961/21.12.1972 (7-9 artiklat). [↑](#footnote-ref-2)
3. République de Côte d’Ivoire / CNDH 2020. [↑](#footnote-ref-3)
4. Citizenship Rights in Africa 19.11.2018. [↑](#footnote-ref-4)
5. Adjami / UNHCR 12/2016, s. 33. [↑](#footnote-ref-5)
6. MRG 1/2018. [↑](#footnote-ref-6)
7. USDOS 30.3.2021, s. 19. [↑](#footnote-ref-7)
8. UNHCR 10/2021. [↑](#footnote-ref-8)
9. Adjami / UNHCR 12/2016, s. 36-37. [↑](#footnote-ref-9)
10. Adjami / UNHCR 12/2016, s. 34-36. [↑](#footnote-ref-10)
11. UNICEF 2017. [↑](#footnote-ref-11)
12. Citizenship Rights in Africa 19.11.2018. [↑](#footnote-ref-12)
13. Siviililain artikloissa 2-3 määritellään eri aluetason siviilirekisteriviranomaiset, joiden välisessä hierarkiassa ”points de collecte” -tason viranomaiset toimivat ns. alimman paikallistason rekisteriviranomaisina. Näitä viranomaistoimistoja on kylissä ja terveyskeskuksissa sekä muissa asetuksella määritellyissä paikoissa (3 artikla). Eri rekisterivirastot ja niissä työskentelevät rekisteriviranomaiset luokitellaan hierarkkisesti seuraavasti: 1. *Circonscription d’état civil / un officier d’état civil;* 2. *Bureau d’état civil / un agent d’état civil;* 3. *Point de collecte / un agent de collecte* (République de Côte d’Ivoire 2020, 3-4 artiklat). [↑](#footnote-ref-13)
14. République de Côte d’Ivoire / CNDH 2020 (13 artikla, 41-43 artiklat); Citizenship Rights in Africa 19.11.2018. [↑](#footnote-ref-14)
15. République de Côte d’Ivoire (45 artikla) / CNDH 2020 (45 artikla). [↑](#footnote-ref-15)